LidanRubinov/Halacha-QA huggingface dataset:
שאלה: טיטולים בשבת: האם מותר לפתוח טיטולים בשבת?
תשובה: חלק מהטיטולים מחוברים וכדי לפותחם יש לקרוע אותם ויתכן שיש כאן איסור מחתך. יש לקנות טיטולים שאין צורך לקורעם בשבת. לתשובת הרב דב ליאור.
שאלה: מימוש עצמי : אני בן 23 ומגיע מרקע "חרדי" יש לי בעיה עם הקודים החברתיים הנוקשים של הסביבה שלי. אני לא מרגיש שייך או חלק מקבוצה מסוימת. במיוחד לא מקבוצה סגורה ומוכתבת. מבחינה דתית יש לי המון סיפוק ורצון ללכת בדרך התורה בשילוב של הנהגות שלא מקובלות בעולם החרדי,למשל, לימודים גבוהים, תורה ועבודה ושינוי חיצוני מה שקורה הוא שאני לא מממש את הזהות האמיתית שלי גם בגלל שאין לי תמיכה חברתית. כתוצאה מזה יש לי תחושות של פיספוס בילבול ואפילו יאוש, שמשפיעות רבות על מהלך החיים שלי. וקשה לי איך לעשות את מה שאני חושב שהוא נכון בשבילי, ולהסביר לסביבה שלי שהשינוי החברתי -חיצוני שאני עובר הוא "לא" חלק משינוי דתי?
תשובה: הסברת את עצמך היטב. הייתי מציע לך לפנות ליועץ חינוכי חרדי או לאיש מדע חרדי. יש כאלה במכון לב בירושלים ולהתיעץ איתו איך להתמודד עם הרצונות שלך איך אפשר להגשים אותם בתוך המסגרת שאתה נמצא בה. מכל מקום הכיוון של מכון לב יכול להיות לא כל כך מנוגד למסגרת החרדית. לא הייתי מציע לך בשלב זה לנתק את עצמך מהסביבה שאתה שייך אליה. אלא אם כן תצליח למצוא קשר טוב לחברה שומרת מצוות בשלמות וחיה חיי תורה עם עבודה. וכאלה יש בישובי יש"ע כמה ישובים. מכל מקום אין כל טעם להיות מתוסכל או מיואש אלא לממש את מה שאתה יכול בתנאים שאתה נמצא ולשמוח תמיד במה שיש.
שאלה: נתינת חפץ לחילוני: הייתי במילואים ועשינו שבוע-שבוע. חבר שהיה איתי ונשאר שבוע לאחר מכן ביקש ממני את הרדיו שלי מיום רביעי הזה עד יום רביעי שבו אחזור. חבר זה הינו מחלל שבת ואוהד שרוף של מכבי תל אביב. השאלתי לו את הרדיו ונסעתי הביתה בדרך נזכרתי שמדובר על השבוע של הפיינל פור ו-99.9 שהוא ישתמש ברדיו שלי בשבת (במיוחד שהוא בעמדה שמותר להשתמש בה ברדיו בזמן הפיינל פור). רציתי להתקשר אליו ולומר לו שלא ישתמש בשבת אך מאוד מסובך לתפוס אותו ואני אצטרך לעשות מספר מכובד של טלפונים בשביל זה. האם בעצם זה שהוא ישתמש אני עברתי על לפני עיוור לא תתן מכשול ולכן אני צריך לעשות כל מאמץ על מנת לתפוס אותו ולהסביר לו שאני לא מוכן שהרדיו שלי יעבוד בשבת או שרק עדיף לומר לו זאת בזמן ההשאלה והתנהגתי מבחינתי ר כל עוד הוא לא אמר לי מפורש שהוא הולך להשתמש ברדיו בשבת?
תשובה: אם אין לחברך דרך אחרת להאזין למשחק אלא רק באמצעות הרדיו שלך אכן יש כאן לפני עיוור. אך אם הייתה לו דרך אחרת להאזין, האיסור הוא רק מסייע לדבר עברה. במקרה זה אם משאילים רדיו באמצע השבוע לשימוש בימי החול והשואל עלול להשתמש בו גם בשבת אין איסור מסייע.
שאלה: חפיפה ביום טוב - המשך: הרב כתב שחפיפה שהיא סחיטה אסורה ביום טוב. האם הרב יוכל להסביר איזו חפיפה נקראת סחיטה, שכן לכאורה כל מגע בשיער רטוב עלול לגרום לכמות מזערית של מים לצאת. מהי דרך ההיתר בזה?
תשובה: אם חופף ראשו בידיו, אין בזה בעיה של סחיטה, מפני שהמטרה היא לא יבוש השיער, והוא ישאר רטוב גם אחר-כך. אבל כאשר הוא מתנגב במגבת ורוצה לייבש ראשו במגבת, אז זו פעולה של סחיטה האסור ביום-טוב. למעשה, יעבור בעדינות על שערו עם המגבת מלמעלה.
שאלה: ברכה בהנחת תפילין: ממתי צריך לברך על התפילין (בר מצוה) חודש לפני הבר מצוה, או ביום שבוא הילד מתחיל להניח עם חיוב (גיל 13)?
תשובה: יש מנהגים שונים ממתי מתחיל הנער להתרגל בקיום מצוה זו, וממתי שמתחיל להניח מתחיל גם לברך.
שאלה: גילוח ביום העצמאות: אני ספרדי ורציתי לשאול האם מותר לי להתגלח ביום העצמאות? ועוד שגם הזקן מפריע לי, הואיל וזה יום שמחה. ואיך אפשר להתחזק בשמירת הברית?
תשובה: א. הרב נסים התיר גילוח ביוה"ע על סמך פסיקה של ר"ח פאלאג'י שהתיר זאת על נס שארע לקהילת איזמיר בימי הספירה. ב. להיות שקוע ככל שאפשר בתורה ובמעשים טובים.
שאלה: דף יומי - או תפילת עצמאות?: מידי יום אני משתתף בלימוד הדף היומי באם אשתתף אאלץ להתפלל תפילת ערבית "רגילה", ולא החגיגית של יום העצמאות, מה עדיף? ברור לי חשיבות הלימוד והקביעות, אך חשוב לי לא מאוד התפילה החגיגית ביום זה
תשובה: בדף היומי של היום (שבת י) נלמד שמותר לבטל תורה לשם תפילה.
שאלה: גילוח לבעל זקן לפי האר"י: אני בעל זקן ונוהג כבר הרבה שנים לגדל זקן כמנהג האר"י מפסח ועד שלושת ימי ההגבלה. אני מכיר בגודלו העצום של יום העצמאות אשר זכינו מאת ה"י. מה עדיף לפי ההלכה ומה המקור: להתגלח או לא? אם לא אז זה נראה קצת פגיעה ביום (על אף שיש לי ממילא זקן וזה פחות בולט). אם כן אז נכנסים לחילוקי דעות בפוסקים כמדומני ואולי עדיף להימנע? ועוד, למה הרבנות לא קבעה זאת בהלכות היום? אם מדין שמחה אז התירו רק ברית וזה לא כל כך דומה. אם מדין נס כמו שכתב הרב ניסים אז למה לא קבע זאת כהלכה?
תשובה: אם אתה נוהג כמנהג האר"י ואינך מתגלח אפילו בל"ג בעומר אל תתגלח גם ביום העצמאות. איסור הגילוח לפי האר"י אינו בגלל אבלות אלא מסיבות קבליות. הרבנות כאחראית לכלל ישראל התיחסה רק לאמירת ההלל - בלי ברכה - ולא לדברים אחרים השנויים במחלוקות. אולם הרב ניסים באופן אישי סבר שמותר להתגלח.
שאלה: קדושים תהיו: בפרשת קדושים וכן באחרי -מות, מדובר על עריות האסורות מהתורה, הן כתובות מפורש. מה דינם של פנויים ופנויות הגרים יחד, הענין אינו מוזכר? מה דינם של אלו החיים חיי אישות ללא נישואים?
תשובה: איסור נידה מוזכר במפורש. עריות הן בדרך כלל קרובי משפחה האסורים בנשואין. פנוי ופנויה (לא נידה) שייכים לקטגוריה אחרת "לא תהיה קדשה".
שאלה: אליהו בחלום: תרדמה נפלה במוצאי שבת לאחר לימוד גמרא. בחלום הביט בי איש זקן ממושקף עם כובע, שאלתי עצמי "מי זה" ואז ידעתי, בחלום, "אליהו הנביא, כמובן". מהו המקור והמשמעות ל"אשרי מי שראה פניו בחלום"? מהו פשר החלום? האם יש משמעות ללימוד שהביא אותי לראותו כך, ולצורת הדמות שראיתי אותו?
תשובה: נראה לי שהמשפט "אשרי מי שראה פניו בחלום אשרי מי שנתן לו והחזיר לו " מבוסס על דברי הגמרא בקשר לר' יהושע בן לוי, שם נאמר כי מי שזכה לקבל דרישת מגדולי עולם, הוא מבושר שהוא בן עולם הבא. ואולי מה שנאמר על מי שראה פניו בחלום ע"פ דברי ה"תיקוני זוהר", שיש מי שזוכה לראות את אליהו בדרך השכל, בפנימיות הנפש, ולא בעיניים ממש. ומה ששאלת על חלומך, אינני פותר חלומות, אינני יודע מה למדת ומה הצורה שראית. ואם אתה מתעניין, גש בעל פה לתלמיד חכם, שיסכים לפרש את שאלתך.
שאלה: מנוחת השבת: שכן החנה את מכוניתו מתחת לחלון חדר השינה שלנו. הוא השאיר את הרדיו שבמכונית דולק בעוצמה גבוהה. על אף שסגרנו את החלונות סבלנו במשך כל הלילה והיום. הוטרדנו מאוד ואף לא הרגשנו בטוב. האם יש דרך למנוע את ההפרעה הזאת בשבת?
תשובה: כדאי לדבר עם השכנים להשתדל לשמור על המנוחה בכל זמן, ובפרט בשעות מנוחה וביום מנוחה. ואם הרעש בלתי נסבל, אפשר לפנות גם בשבת בבקשה להנמיך את עצמת הרעש.
שאלה: תספורת בספירת העומר: אני מבקש לדעת כיצד הרמב"ם התייחס לנושא תספורת בספירת העומר?
תשובה: הרמב"ם לא התייחס לנושא זה של גילוח בספירת העומר, ולכן התימנים הפוסקים כהרמב"ם יכולים להתגלח בימים אלו.
שאלה: ספק חמץ שעבר עליו הפסח: התארח בביתנו יומיים לאחר הפסח קרוב משפחה שאינו שומר תורה, והביא מתנה עוגיות חמץ. בהנחה שלא ניתן לשאול אותו מתי ואיפה הוא קנה, האם מותר לכתחילה להנות מהעוגיות או שיש להחמיר מספק שזה חמץ שעבר עליו הפסח?
תשובה: צריך להמנע מאכילת העוגיות.
שאלה: ממתי אפשר להתגלח לכבוד יום העצמאות?: אני נוהג להתגלח לכבוד יום העצמאות. שאלתי היא האם מותר להתגלח לפני התפילה כדי לבוא חגיגי לתפילה עם הלל או רק לאחר ערבית?
תשובה: מי שמתגלח ביום העצמאות רשאי להתגלח לפני תפילת ערבית.
שאלה: מדוע מברכים כל יום מחדש בספירת העומר?: כידוע, ספירת העומר נחשבת למצווה אחת לכל הימים. ומשום כך, אדם ששכח לספור יום אחד אינו יכול להמשיך לספור מדוע, אם-כן, אנחנו צריכים לברך כל יום מחדש?
תשובה: זו מצוה אחת ארוכה, שהתורה עצמה חילקה אותה לפרטים ולחלקים. משום כך אנחנו מברכים כל יום על חלק המצוה אותו אנחנו מקיימים, ואותו התורה חייבה אותנו לקיים היום.
שאלה: שמיעת מוסיקה באזנייות בבית המדרש: אני תלמיד באחת הישיבות ולומד בבית המדרש. שמיעת מוזיקה באוזניות אישיות עוזרת לי לריכוז בלימוד התורה ומוסיפה לנחת ולשלווה האישית בלימוד. אך מאידך תמיד יש מי ששם לב ומתעניין בסוג המוסיקה הנשמעת ויש בעיה של הסחת דעת אחרים מהלימוד. האם במקרה כזה מותר לשמוע?
תשובה: אם השמעת המוזיקה גורמת לאחר הפרעה בלימוד יש להימנע מלשמוע. ובכלל יש להשתדל להתרגל ללמוד בלי הצורך במוזיקת רקע בבית המדרש. שכן אין להתנהג באופן שונה מהציבור. לא יהיה עומד בין היושבים ולא יושב בין בין העומדים וכדומה.
שאלה: תשובה על חילול שבת: בשבת שביעי של פסח חיללתי במזיד שבת בכך שחייגתי למספר טלפון. לא דיברתי אבל הקשבתי במשך כמה שניות לצד השני. הדבר נעשה מסיבה שטותית אך בידיעה. מה המשמעות בימינו של חילול שבת כזה, ומהי דרך הכפרה שניתן בתקווה לעשות וניתן גם לעמוד בה?
תשובה: עליך לקבל על עצמך ללמוד הלכות שבת בכל יום כמה הלכות עד שתסיים את כל הלכות שבת. וגם ללמוד את ערכה הרוחני של שבת. על עבירה כזו נאמר שאם אדם שב בתשובה תשובה תולה ויום הכפורים תולה ויסורים מכפרים. וכדי למנוע את היסורים תיסר את עצמך בהשתדלות מאומצת בתורה ובמצות ומעשים טובים.
שאלה: תפילת עמידה בציבור: א. האם ראוי שהיחידים המתפללים בציבור תפילת עמידה, ירימו את קולם, ולהזכיר לסובבים: "מוריד הטל", "ותן ברכה", "יעלה ויבוא", וכיוצא בזה. ב. האם תפילת העמידה, שחובתה בלחש, הנאמרת בקול,מצריכה לחזור להתפלל?
תשובה: א. לדעתי, ראוי שאחד או שניים יגביהו קולם קצת, מפני שבזה הם מזכירים לציבור את ההוספות והשינויים שבתפילה, ויש בזה גם-כן משום זיכוי הרבים. ב. המתפלל תפילת לחש בקול, אין צריך לחזור ולהתפלל.
שאלה: ביקור בכנסייה: האם מותר להכנס לכנסייה?
תשובה: אסור להרהר ולחשוב בעבודה זרה, ולא לקרוא בספרים שחיברו עובדיה על דרכיה ומשפטיה. ואפילו להסתכל בדמות צורת צלם ובנוי שלו אסור, שנאמר: אל תפנו אל האלילים. וצריך להתרחק מן הבית שיש בו צלם, וכל שכן מן הצלם עצמו ארבע אמות, שלא לעבור שם. ואסור לשמוע כלי שיר שמזמרים לו, או להריח בריח שלהם. ואם שומע כלי השיר, יאטום אוזניו. וכן אם מריח ריחם יכוין שלא ליהנות ממנו. וכן בית תפלה של נוצרים הנקראת כנסיה אסור לנו כמעט לראותה וכל שכן להתקרב אליה קל וחומר להיכנס לתוכה, כי היא בית עבודה זרה גמורה הואיל וצורת שתי וערב שם. והנכנס הוא בכנפי סטרא אחרא, ומטמאים אותו מעט מעט, ולא ידע כי בנפשו הוא. וצריך כפרה גדולה. ואין מקום להתיר להיכנס לשם זולתי במקום פיקוח נפש, ואף באופן זה יש מחמירים. הרב רואי מרגלית.
שאלה: ירקות עלים "מפוקחים": לאחרונה התברר לי שגם מסעדות בכשרות רגילה נדרשות להשתמש בירקות עלים ללא חשש חרקים. זהו צעד מבורך. אולם, כעת עולה בי חשש. האם כל המסעדות כעת משלמות יותר עבור ירקות בשיטת גוש קטיף? הרי מסעדות הידועות לי לא העלו מחירים. האם המושג "ירקות עלים מפוקחים" זהה לגידול בחממות כשיטת "גוש קטיף"? האם יש כאן איזו שיטת "ביניים"? ובכלל, יהודי המשתדל מאוד מאוד להדר בנושא זה, מה העצה היעוצה (מלבד לאכול בבית. מה שקורה בדרך כלל)?
תשובה: ירקות אלו הם בדרך כלל מגוש קטיף אך יש גם ממקומות פחות מהודרים. המסעדות משקיעות היום פחות זמן בבדיקת הירקות וחוסכות בכך עלויות, כגון הן משליכות פחות חלקים מהכרוב לכן העלויות מתאזנות.
שאלה: העתקת דיסקים וקלטות מדין "זוטו של ים": האם מותר להעתיק דיסקים וקלטות, למרות שהיצרן אוסר זאת, כי הרי יש לכך דין מובהק של "זוטו של ים", שהתייאש בעל כורחו?
תשובה: יאוש של אבדה נגרם ע"י גורם אוביקטיבי (זהו זוטו של ים) יאוש של גזל נגרם ע"י הגזלן עצמו לכן הוא לא יכול ליהנות מגזלתו.
שאלה: פסקי הרבנות הראשית לישראל: א. מה תוקף פסקי הרבנות הראשית לישראל? ב.הרב הגר"ש עמאר פסק שאסור לסרב פקודה (בניגוד לדעתו של מרן הגר"א שפירא שליט"א) - האם זה מחייב את הציבור?
תשובה: הרבנות הראשית נוסדה ע"מ לפסוק שאלות הנוגעות לכלל המדינה והעם, ולא שאלות פרטיות כמו כשרות או הדרכה אישית. כמובן, שמותר להם לפסוק גם בשאלות כאלה מעצם מעמדם האישי כתלמידי חכמים העונים על שאלות, אך יש לדעת כי בחלק זה, אין להם עדיפות על רב אחר הפוסק באותן שאלות. שאלת סירוב פקודה היא שאלה עדינה, כיון שהיא נראית מורכבת משני הצדדים גם יחד, מצד אחד, השאלה נוגעת לכלל הציבור, כיון שביסודה עומדת השאלה "האם לציית לממשלה או לא", מצד שני יש כאן שאלה אישית של כל יחיד ויחיד "האם עליו לעבור מצווה של תורה כדי לציית לממשלה. ברור, שגם הרב עמר שליט"א מסכים שגרוש יהודים מבתיהם ומסירתם לידי אויב, יש בו כמה איסורי תורה. וגם לדעתו, אין שום ספק, שאסור לחייל לאכול טרף או לחלל שבת ויום טוב, אם אין בזה היתר כמו פיקוח נפש וכדומה. ייתכן ודעת הרב עמר שליט"א במה שאמר מכוונת לא לחייל פרטי שאין לו היתר לעבור על איסורי תורה בגלל צו ממשלה, אלא לעצם הפרסום של סירוב פקודה מתוך חשש לכבוד הצבא. עם זאת, יש לזכור שהרב עמר שליט"א, אמר את הדברים על דעתו האישית ולא כפסק הבא מטעם מועצת הרבנות הראשית, ודינו של פסק זה, ככל פסק של רב לתלמיד, שאולי תלמידיו של הרב עמר שליט"א המשרתים בצבא, יעשו ע"פ הדרכתו, ותלמידיו של הרב שפירא שליט"א ישמעו לו.
שאלה: אכילה ביום כיפור: אדם שביום כיפור צריך לאכול בהיתר, האם צריך לאכול רק אוכל הכי פשוט, כמו לחם יבש וכדו, או שמותר לאכול בשר וכדו (במקום הלחם)? וכן אשה מינקת שצריכה לשתות הרבה ביו"כ בשביל תינוקה, האם צריכה לשתות דווקא מים או שמותר לה לשתות חלב או מיץ (גם מים מספיקים לתינוק)?
תשובה: כותב בעל ה"אור-שמח", שכאשר הותרה לאדם אכילה ביום כיפור, אין זה משנה האם הוא אוכל לחם יבש או בשר שמן, ושותה מים או יין. הסיבה לכך היא שיום-כיפור הוא לא יום שנאסרה בו האכילה מצד שהאדם צריך להצטער, אלא זו גזירת התורה שלא יאכלו, ומי שמותר לו לאכול יכול לאכול הכל. לעומת זאת, הנאלץ לאכול בט' באב, מן הראוי שיאכל אוכל פשוט ורק ההכרחי ביותר.
שאלה: אכילת לחם כשנמצאים בדרך ואין מים: אמרו לי שאם אני באמצע נסיעה ואני רוצה לאכול לחם, אני צריך לבדוק אם אין מים 4 מייל לפניי. האם אני צריך לסטות מהדרך כדי להשיג מים (כמו להכנס לנתב"ג על כביש ירושלים - ת"א), או שאני יכול לאכול עם שקית?
תשובה: ארבעה מילין זהו שיעור זמן. ולכן, אם הנך יכול לחכות 72 דקות עד שתגיע למים, תמתין.
שאלה: כשרות כל השנה חוץ מפסח: בית ששומר כשרות כל השנה אך בפסח אוכלים בו חמץ גמור. עד מתי הכלים יהיו אסורים מבליעת חמץ שעבר עליו הפסח? אילו כלים אסורים ואילו מותרים?
תשובה: הכלים שבישלו בהם טעונים הגעלה (וכל זמן שהם לא יוגעלו הם אסורים בשימוש). אבל כלים שמשתמשים בהם בכלי שלישי, אין בעיה להשתמש בהם, כגון: סכו"ם.
שאלה: יחס למחנך לא אהוד: הרב של כיתתי אינו אהוד עלינו כלל. נודע לנו שהוא עומד ללמד אותנו גם בשנה הבאה. האם מותר לנו לשלוח בקשה שהרב לא ילמדנו בשנה הבאה? מדובר במחנך.
תשובה: אין זה נכון שתלמידים יארגנו ביחד בקשה כזו שיכולה לפגוע ברב. אבל מותר לך לבקש פגישה עם ראש הישיבה או המנהל ולומר לו את מה שבליבך על הרב כי זה חשוב שהוא ידע זאת. אתה גם יכול לכתוב במקום לומר בפה, אבל עליך לחתום את שמך ולא לשלוח מכתב ללא שם הכותב. ואם יש גם תלמידים אחרים שמרגישים כמוך רשאי כל אחד לעשות זאת באופן אישי. כל יחיד שמרגיש שיש כאן בעיה, חשוב שראש הישיבה ידע ממנה, אלא שיעשה זאת באופן אישי וגם יזהר מאד שלא לפגוע ברב אלא יסביר את הקושי שיש בינו לבין התלמידים. אני מניח שראש הישיבה יקח את הדברים לתשומת ליבו. בכל אופן, לא כדאי ארגן משהו כלל כתתי.
שאלה: עבודה בחברה מחללת שבת: אני עובד במוקד תמיכה טכנית לאינטרנט, שפועל 24 שעות בממה שבעה ימים בשבוע. חשוב להדגיש שאני לא עובד בשבת, וגם לא כופים אותי לעבוד. בנושא הזה ישנה התחשבות מלאה (אפילו בקיץ ישנה משמרת מיוחדת לשומרי שבת במוצא"ש - משמרת לא רגילה). ראשית, ישנה הבעיה העקרונית של עבודה במקום המחלל שבת. נכון שאין זה משנה אם אעבוד שם או לא (יש מאות עובדים), אבל עדיין, החברה כחברה מחללת שבת, ואני בעצם חלק ממנה. מעבר לכך, ישנן בעיות מעשיות. 1. לקוח ששואל עד מתי אנחנו פתוחים. איך יש לענות לו? מה קורה אם הוא שואל ביום ששי בצהרים האם אפשר להתקשר בערב מחר בבוקר? 2. לפעמים בגלל הלחץ במוקד, אין אפשרות לסיים את השיחה בפתרון מלא ללקוח, ויש צורך ב"פתיחת יירוט". כלומר, השארת הפרטים במערכת ממוחשבת לצורך חזרה במועד מאוחר יותר של תומך אחר לאותו לקוח. מה יש לעשות במצב כזה? האם מותר לפתוח את היירוט? 3. כפי שציינתי, ישנה משמרת מיוחדת למוצא"ש. מה יש לעשות במידה ואני קיבלתי את המשמרת הזו (שמתחילה בשעה 21:30 במקום ב-19:00, רק בגלל היותי שומר שבת), אבל איני יכול להגיע בפתאומיות. ישנן שתי אפשרויות מבחינת מקום העבודה. א) לרמות ולהוציא אישור מחלה מזויף. ב) להחליף משמרת עם עובד אחר שיגיע למשמרת הרגילה ב-19:00, כמובן תוך חילול שבת. מה עושים? 4. ישנו תפקיד של משבץ המשמרות. עיקר השיבוץ נעשה ע"י מערכת ממוחשבת, שמוזנת בנתונים ומשבצת את התומכים. מצד שני ישנה הזנת הנתונים, וכן שינויים בגמר השיבוץ. שאלתי האם מותר לאדם דתי לקחת תפקיד כזה (כשמצד אחד, אם לא הוא - יעשה את זה מישהו אחר, ומצד שני - הוא בעצם אומר לאנשים לבא לעבוד בשבת)? אם אדם דתי כבר עובד בתפקיד הזה, ועתה נודע לו על הבעיתיות הזו, האם עליו להתפטר או שיכול להמשיך (הוא בעל משפחה, וזוהי פרנסתו העיקרית). יש לציין שזהו (סוג העבודה הזו) מקור הפרנסה היחיד המתאים לאדם במצבי - בעל משפחה וסטונדט שחייב לעבוד במשמרות.
תשובה: ציינת שאתה חלק מהחברה. האם יש לך רווחים ממנה או רק משכורת? אם אין לך רווחים מהחברה ואין לך מקום עבודה אחר מותר לך בינתיים לעבוד בה. 1. אינך רשאי להודיע ללקוח על פתיחה בשבת אתה יכול להודיע לו ביום ו' שמחר החברה פועלת. 2.אינך אחראי לתומך אחר. 3. אם המשמרת שלך מתחילה במוצ"ש בשעה 9.30 איני מבין מה הבעיה? 4. אינך רשאי לשבץ אנשים לעבודה בשבת. שה' ינחה אותך בעצה טובה כיצד לשמור שבת כהלכה. חזק ואמץ!
שאלה: ארץ ישראל - מלחמת מצוה: רציתי לדעת האם פעולה הנעשית כדי למנוע פינוי יישובים נכללת בגדר מלחמת מצווה עזרת ישראל מיד צר, כי מניעת הפינוי נעשה כדי לשמור את ארץ ישראל שלמה.
תשובה: כל פעולה לחיזוק ישוב ארץ ישראל ומניעת עזיבה של חלק ממנה, זה ענף ממצות ישוב ארץ ישראל. ואולי גם ענף ממלחמת מצוה. אבל אין למעשה זה גדר הלכתי של מלחמת מצוה מבחינת פרטי ההלכות של הלכות מלחמת מצוה.
שאלה: אשה נידה בהדלקת נרות: כאשר אשה נידה האם מותר לה לשים נרות לשבת?
תשובה: אשה המדליקה נרות שבת נוהגת כרגיל כמו בזמן טהרה בהדלקה ובהכנת הנרות. הרב רואי מרגלית.
שאלה: אבל וחתונה: אני עומדת להתחתן בעוד כחודש וסבא שלי (אבא של אימי) נפטר היום בשבת. רציתי לדעת מה ההלכה אומרת לגבי השתתפותה של אימי בשמחתי. האם היא תוכל להיות בחתונה? ואם כן האם לשמוח? (יש לציין שסבי נפטר בגיל מופלג- נושק לגיל 90).
תשובה: ברוך דיין האמת. תנחומים לאמך. הגיל לא מעלה ולא מוריד. אמך אבלה ועקרונית אינה יכולה להשתתף בשמחות. אולם לכבוד בתה מותר לה להיות נוכחת בחתונה ככל אם המלווה את בתה לחופה. כלומר, היא תקח אותך לחופה ותעמוד אתך מתחת לחופה. היא תשב בזמן הסעודה בשולחן הכבוד יחד אתך, וכן בשבע הברכות. אולם בזמן הריקודים היא תצא מהאולם. מזל טוב!
שאלה: שלומית בת דברי: מצינו בפרשת השבוע, אמור, שהתורה באה ופרסמה את חטאה של שלומית בת דברי. א"כ יוצא שישנם חטאים שמספיק חמורים שהתורה בחרה לבוא לפרסמם לפני כל קהל ישראל לדורי דורות. קרו מקרים בעבר שבהם הואשמו תלמידי חכמים בהטרדה מינית. ישנם, לענ"ד, שתי גישות כלליות למקרים האלו - גישה אחת הטוענת שמקרים כאלה צריכים טיפול שקט, כלומר מתחת לשולחן, לכבס את הכביסה בבית. גישה שניה הטוענת שצריך לפרסם מקרים כאלו בציבור, למען יראו וייראו. א) האם החטאים האלה ראויים לפרסום? ב) איפה עובר הגבול?
תשובה: מקרים כאלה הם חריגים מאד והם נובעים מסטיה נפשית או מחלה. ועל כן אין ערך לפרסום למען יראו ויראו. כי הרי איש כזה יש בו פיצול אישיות, מצד אחד שאיפותיו לעשות רצון ד' ומאידך הוא נכשל במעשים נוראים. יש ערך לפרסום אם יתברר שאיש זה אינו ירא שמיים והוא רק מעמיד פנים. וכן יש ערך לפרסום כאשר איש כזה מהווה סכנה לתלמידים שצריך להזהיר מפניו. ואם אין את הסיבות הללו המחייבות פרסום, יש לטפל בזה בצינעה. גם מהבחינה האישית וגם למנוע חילול ד'. אבל כמובן אין לטשטש ואין להתעלם כאשר מתגלית סטיה כזו וחייבים לטפל בה מיד. ולדווח למי שבידו לטפל.
שאלה: הלל בליל יום העצמאות: בכתבה ב"בשבע" על יום העצמאות היתה התעלמות מוחלטת מהחלטת מועצת הרבנות הראשית מיום ל בניסן תש"ם, וזה לשונה: "מועצת הרבנות הראשית חוזרת על החלטותיה הקודמות כי יש לקרוא ביום העצמאות ובלילו הלל שלם לפניו ולאחריו בשם ובמלכות, וכן לדחות את סדרת הסליחות בה"ב לשבוע שלאחריו." הרי שיש לקרוא הלל גם בלילה. אורי שרקי
תשובה: על ההערה. אמנם ראיתי בספר על הרבנות הראשית, במאמרו הגדול של הרב שמואל כץ על יום העצמאות בשם ד"ר אלפסי, שאפילו בבית הכנסת של הרב גורן אין אומרים כיום הלל עם ברכה בלילה, ומסרו בשמו, שדבריו בזה לא נתקבלו.
שאלה: קדיש יתום בסוף התפילה: שמעתי שלאשכנזים בסוף התפילה אחרי עלינו לשבח אם אין יתום שאומר קדיש הש"ץ או אחד המתפללים אע"פ שהוא לא יתום אומר את הקדיש יתום, האם מנהג זה נכון?
תשובה: אין מנהג זה נכון. אמנם כך כתוב ברמ"א אך בפועל אין נוהגים כך. גם אין נוהגים שאחד המתפללים שאינו יתום יגיד את הקדיש שאחרי "אין כאלוקינו". הרב שריה דבליצקי.
שאלה: המשך עבודה בחברה מחללת שבת: בהמשך לשאלתי: א. איני חלק מהחברה אלא "בורג קטן" - כלומר עובד במשכורת בלבד. ב. לגבי פתיחת טופס לחזרה ללקוח בשבת. איני מבין מה כוונת הרב במשפט - "אינך אחראי לתומך אחר". הרי אני כותב לו לחזור ללקוח בשבת. (אמנם זה לבקשת הלקוח - אבל אני הוא הכותב). אם אני אכתוב לו לחזור במוצ"ש - הוא יטלפן במוצ"ש אבל אז אמעל למעשה הן באמון החברה שבה אני עובד והן בלקוח שביקש שיחזרו אליו בשבת. ג. לגבי המשמרת במוצ"ש. הבעיה היא מה לעשות אם איני יכול להגיע למשמרת הזו. האפשרויות מבחינת החברה במצב כזה הן א) להחליף את המשמרת עם אדם אחר - מה שיגרור שהוא יגיע לעבודה בשעה 19:00 (בתוך שבת) (כיון שהמשמרת שלי מתחילה ב-21:30 רק בגלל היותי שומר שבת, לכל מישהו אחר שאינו שומר שבת - יתחיל ב-19:00). ב) להוציא אישור מחלה "מזויף". מה כדאי לעשות במצב כזה?
תשובה: א. אם אינך שייך לגוף הניהולי ואין לך חלק ברווחים אינך אחראי לנעשה בחברה והשאלה מצטמצמת רק לחלק שלך. ב. אינך רשאי להפנות לקוח למי שיחלל שבת עבורו. צריך למצוא פתרון יצירתי לבעיה זו. ג.אם יש לכל אחד אפשרות להגיע מסיבות שונות אחרי צאת השבת, אינך אחראי לכך. הוא מקדים לבוא בשבת משיקוליו שלו.
שאלה: מסירות נפש על ארץ ישראל: מו"ר הרצי"ה קוק אמר שעל יהודה ושומרון תהיה מלחמה, וכן שצריך מסירות נפש בשביל ישוב ארץ-ישראל. כיום, לאור תוכנית ההתנתקות, עד כמה צריכים לבצע מחאה במחיר של "מסירות נפש"? האם מסירות נפש ממש או מעצר? האם יש הבדל בין בעל משפחה לרווק? בין גברים לנשים?
תשובה: צריך להיות מוכנים להלחם על הארץ אפילו במחיר של מעצר, ואין הבדל בין גברים לנשים, ובין נשואים לרווקים.
שאלה: שני מועמדים לאותה משרה: אני הגשתי מועמדות לעבודה. שכני סיפר לי שגם הוא הגיש מועמדות לאותה עבודה, וסיפר לי את תקוותו לקבל עבודה זו, ואם הוא לא יתקבל הוא לא יודע מהיכן יפרנס את ביתו. אני לא סיפרתי לשכני שאני הגשתי מועמדות לעבודה זו, ולאור הכרת כשרוני מול כשרונו, ברור לי שיבחרו בי ולא בו. האם עלי להסיר את מועמדותי ממשרה זו?
תשובה: מצד הדין אין שום בעיה בזה, ואינך צריך להסיר את מועמדותך.
שאלה: ברכה לשוקולד: הרב פסק שעל שוקולד מברכים "בורא פרי העץ". האם לא כדאי רק בשביל הספק לברך "שהכל"? שהרי גם אם באמת צריך לברך "בורא פרי העץ" ברכת "שהכל" תפתור אותו, אך אם הברכה הנכונה היא "שהכל" ברכת "העץ" לא פותרת!
תשובה: ח קבעו על כל דבר את ברכתו הראויה לו, ולכן על לחם יש ברכה מיוחדת, אף-על-פי שאפשר לברך "שהכל" ויוצאים בזה ידי חובה. אותו הדבר בשוקולד, לדעתי יש לברך על "בורא פרי העץ", וממילא אין סיבה לברך עליו "שהכל".
שאלה: רצח בכורח: מה דין האנוס לעבור על עבירה מסוג רצח?
תשובה: הוא רוצח!
שאלה: כשרות כוס שגוי שתה ממנה יין: מה דינו של כלי (כמו למשל כוס, שעברה טבילה) וגוי שתה ממנה יין? (כלומר יין נסך), האם יש הבדל בסוג הכלי?
תשובה: אם המשקה היה קר שוטפים את הכלי והוא כשר, אין הבדל בין סוגי הכלים במקרה זה.
שאלה: מסיבת יום הולדת לילדי גן בספירת העומר: ידידים שלי ושל אשתי ביקשו מאיתנו לערוך מסיבת יום הולדת משותפת לבן שלנו ולבן שלהם לילדי לילדי הגן שלהם. המסיבה אמורה להיערך בחוות תוכים באזור השרון המתמחה בארגון מסיבות יום הולדת לילדים. לאחר שידידינו הזמינו כבר את המקום לשבוע הזה נזכרתי שמדובר בספירת העומר. שאלתי היא האם ניתן לקיים מסיבה כזו בימי הספירה אני חוזר ואומר כי מדובר במסיבה לילדי גן בחוות תוכים הנערכת למיטב ידיעתי ללא השמעת מוסיקה.
תשובה: הזמן לא מתאים. אך אם לא ניתן לשנות מכיון שהמדובר בילדים קטנים ניתן בדיעבד לקיים את האירוע.
שאלה: אמבטיה בשבת: אני סובלת מפיסורה ועלי לעשות מספר אמבטיות חמים ליום לרפוי וחיטוי המקום וכן להקלה על הכאבים. האם ניתן לעשות אמבטיות אלו בשבת?
תשובה: במצבך מותר לך לעשות אמבטיה חלקית (לא כל הגוף!) במים שהתחממו בערב שבת או שהתחממו בשבת בהתר כגון ע"י שמש (כי מבוילר הפועל בשבת אסור להוציא מים בשבת).
שאלה: מותר לחסום כבישים?: מה דעת כת"ר בנוגע לחסימת כבישים בכדי למחות על תכנית ההתנתקות?
תשובה: חסימת כבישים גורמת נזק לנוסעים ונזק גדול לעצם המאבק בהתנתקות. מי הגוף שמחליט לחסום? מה השיקולים שלו? על פי מה הוא קובע את העיתוי ואת המקום? הם הוא מביא בחשבון את כל ההשלכות? מי מינה אותו? את מי הוא מייצג? בשלב זה לפחות אין שום הצדקה ותועלת בכך. לתשובת הרב זלמן מלמד. לתשובות הרב דב ליאור לחץ כאן וכאן. האם ניתן לתבוע חוסמי כבישים? מה עוד ניתן (היה) לעשות למניעת הגירוש?
שאלה: פיקוח נפש או לא תחונם?: אם יש פיקוח נפש בהריסת הבתים בגוש קטיף? מה עדיף להשאיר את הבתים ולעבור על לא תחונם, כי ניתנים לערבים בחינם, או להורסם?
תשובה: צריך לעשות מה שאפשר כדי שלא תהיה עקירת הישובים וממילא לא תעמוד על הפרק השאלה שלך. אנו מתפללים ומקווים לד' שלא תהיה עקירה אלא להפך תתחזק ההתישבות בכל ארץ ישראל.
שאלה: אכילה לפני הבדלה: אצלנו בבית הכנסת עושים שיעור וסעודה שלישית בין מנחה למעריב בשבת, אולם הסעודה השלישית אינה פת ולא אוכלים מזונות כשיעור קביעת סעודה, וזה משום האיסור לאכול לפני הבדלה.האם עלינו לוותר על הכיבוד קל או שמא יש דרך שנוכל להמשיך? ואני לא כל כך מבין מדוע אסור לאכול לפני הבדלה, אם מחשש שישכח להבדיל או לקרוא ק"ש הרי זה כמו כל יום, שאם יש משהו שמזכיר או שאוכלים דברים קלים אין בעיה, ובפרט כשזה בבית הכנסת ואף אחד לא ישכח להתפלל.
תשובה: אפשר להקדים את זמן סעודה שלישית אצלכם בעשר דקות, ואז תוכלו לאכול פת, כפי שכתוב בהלכה. אמנם לגבי איסור אכילה לפני הבדלה, אם אדם סיים סעודה שלישית אחרי השקיעה וברך ברכת המזון, אסור לו לאכול לפני הבדלה, וזהו איסור העומד בפני עצמו, ללא קשר אם יש לו מי שיזכיר לו או אין מי שיזכיר לו, שלא כמו בתפילה.
שאלה: צירוף "חוזר בשאלה" לזימון: יש לי חבר שהוא חובש כיפה, אבל הוא מחלל שבת. רציתי לדעת אם הוא יכול להצטרף לזימון, למרות שהוא לא מתפלל ומניח תפילין, שמעתי שהוא לא מתפלל ומניח תפילין ומחלל שבת כ-3 חודשים.
תשובה: השאלה היא מדוע הוא לא מקיים מצוות כראוי. אם זה מפני שהוא לא מאמין בזה, והוא חושב שהכל שטויות, אזי אי-אפשר לצרף אותו לזימון ולתפילה, אבל אם הוא מאמין בכך שצריך לברך, להתפלל ולהניח תפילין, והוא מאמין שצריך לשמור שבת אבל קשה לו, מותר לצרפו לדברים אלו.
שאלה: שש שעות בדיוק או בערך?: האם צריכים לחכות בדיוק 6 שעות בין בשר לחלב או שאפשר פחות כמו 5 וחצי שעות?
תשובה: יש נוהגים חמש וחצי שעות בתוספת כמה דקות כי רוב שעה כשעה.
שאלה: ברכה על שוקולד לבן: מאחר והרב פסק שעל שוקולד יש לברך "בורא פרי העץ" במיוחד כאשר ניכר מצבעו שהוא מקקאו, מה מברכים על שוקולד לבן?
תשובה: על שוקולד לבן מברכים "שהכל", משום שלא ניכר שזה עשוי מפולי קקאו הגדלים על העץ. ההבדל בין שוקולד לבמבה. ברכת הבמבה - הרב אריאל. ברכת הבמבה - הרב ליאור.
שאלה: ספירת העומר: האם מותר לשמוח בספירת העומר,על שנאמר "מצוה גדולה להיות בשמחה"?
תשובה: אין עורכים ריקודים ומחולות בספיה"ע.